(4)

Članci 325.i i 325.j zamjenjuju se sljedećim: „Članak 325.i Tretman indeksiranih instrumenata i drugih instrumenata s više vrsta odnosne imovine 1. Institucije pristup odnosnih izloženosti primjenjuju za indeksirane instrumente i druge instrumente s više vrsta odnosne imovine u skladu sa sljedećim: (a) za potrebe izračuna kapitalnih zahtjeva za delta-rizik i rizik zakrivljenosti, institucije smatraju da individualne pozicije drže izravno u odnosnim sastavnicama indeksiranih instrumenata ili drugih instrumenata s više vrsta odnosne imovine, osim pozicije u indeksu uključene u ACTP za koju izračunavaju jedinstvenu osjetljivost na indeks; (b) institucijama je dopušteno osjetljivosti na faktor rizika određene sastavnice indeksiranog instrumenta ili drugog instrumenta s više vrsta odnosne imovine netirati s osjetljivostima na isti faktor rizika iste sastavnice instrumenata koji se odnose na jedan subjekt, osim za pozicije uključene u ACTP; (c) za potrebe izračuna kapitalnih zahtjeva za vega-rizik, institucije mogu ili smatrati da izravno drže individualne pozicije u odnosnim sastavnicama indeksiranih instrumenata ili drugih instrumenta s više vrsta odnosne imovine ili izračunati jedinstvenu osjetljivost na odnosnu imovinu tog instrumenta. U posljednjem slučaju institucije raspoređuju jedinstvenu osjetljivost u relevantni razred iz odjeljka 6. pododjeljka 1. kako slijedi: i. ako bi, uzimajući u obzir pondere tog indeksa, više od 75 % sastavnica tog indeksa bilo raspoređeno u isti razred, institucije raspoređuju osjetljivost u taj razred i tretiraju je kao osjetljivost koja se odnosi na jedan subjekt u tom razredu; ii. u svim drugim slučajevima institucije raspoređuju osjetljivost u relevantni razred indeksa. 2. Odstupajući od stavka 1. točke (a), institucije mogu izračunati jedinstvenu osjetljivost pozicije u uvrštenim vlasničkim instrumentima ili kreditnom indeksu za potrebe izračuna kapitalnih zahtjeva za delta-rizik i rizik zakrivljenosti, pod uvjetom da uvršteni vlasnički instrumenti ili kreditni indeks ispunjavaju uvjete iz stavka 3. U tom slučaju institucije raspoređuju jedinstvenu osjetljivost u relevantni razred iz odjeljka 6. pododjeljka 1. kako slijedi: (a) ako bi, uzimajući u obzir pondere tog uvrštenog indeksa, više od 75 % sastavnica tog uvrštenog indeksa bilo raspoređeno u isti razred, ta osjetljivost raspoređuje se u taj razred i tretira kao osjetljivost jednog subjekta u tom razredu; (b) u svim drugim slučajevima institucije raspoređuju osjetljivost u relevantni razred uvrštenog indeksa. 3. Institucije mogu primijeniti pristup iz stavka 2. za instrumente koji se odnose na uvrštene vlasničke instrumente ili kreditni indeks ako su ispunjeni svi sljedeći uvjeti: (a) sastavnice tog uvrštenog indeksa i njihovi odnosni ponderi u tom indeksu su poznati; (b) uvršteni indeks sadržava najmanje 20 sastavnica; (c) nijedna pojedina sastavnica u tom uvrštenom indeksu ne čini više od 25 % ukupne tržišne kapitalizacije tog indeksa; (d) nijedan skup koji sadržava jednu desetinu ukupnog broja sastavnica tog uvrštenog indeksa, zaokruženo na sljedeći cijeli broj, ne čini više od 60 % ukupne tržišne kapitalizacije tog indeksa; (e) ukupna tržišna kapitalizacija svih sastavnica tog uvrštenog indeksa nije manja od 40 milijardi EUR. 4. Institucije dosljedno tijekom vremena primjenjuju samo pristup utvrđen u stavku 1. ili pristup utvrđen u stavku 2., za sve instrumente koji se odnose na uvrštene vlasničke instrumente ili kreditni indeks koji ispunjavaju uvjete iz stavka 3. Institucija je dužna zatražiti prethodno odobrenje nadležnog tijela prije prelaska s jednog pristupa na drugi. 5. Za indeksirani instrument ili instrument s više vrsta odnosne imovine ulazni podaci osjetljivosti za izračun delta-rizika i rizika zakrivljenosti moraju biti dosljedni, neovisno o pristupima primijenjenima za taj instrument. 6. Indeksirani instrument ili instrument s više vrsta odnosne imovine koji nosi druge rezidualne rizike iz članka 325.u stavka 5. podliježe uvećanju za rezidualni rizik iz odjeljka 4. Članak 325.j Tretman subjekata za zajednička ulaganja 1. Institucija izračunava kapitalne zahtjeve za tržišni rizik pozicija u subjektima za zajednička ulaganja („CIU”) primjenom jednog od sljedećih pristupa: (a) ako je instituciji dostupno dovoljno informacija o pojedinačnim odnosnim izloženostima CIU-a, tada kapitalne zahtjeve za tržišni rizik pozicije u tom CIU-u izračunava određivanjem odnosne pozicije CIU-a kao da te pozicije izravno drži ta institucija; (b) ako instituciji nije dostupno dovoljno informacija o pojedinačnim odnosnim izloženostima CIU-a, ali ima saznanja o politici ulaganja CIU-a i može dobiti dnevne tržišne cijene za CIU, institucija izračunava kapitalne zahtjeve za tržišni rizik te pozicije u CIU-u primjenom jednog od sljedećih pristupa: i. institucija može poziciju u CIU-u smatrati jedinstvenom pozicijom vlasničkih instrumenata raspoređenom u razred „drugi sektor” u članku 325.ap stavku 1. tablici 8.; ii. nakon odobrenja nadležnog tijela institucija može izračunati kapitalne zahtjeve za tržišni rizik CIU-a u skladu s ograničenjima utvrđenima politikom ulaganja CIU-a i relevantnim propisima; (c) ako ne ispunjava uvjete iz točke (a) ni točke (b), institucija raspoređuje CIU u knjigu pozicija kojima se ne trguje. Institucija koja primjenjuje jedan od pristupa iz točke (b) primjenjuje kapitalne zahtjeve za rizik nastanka statusa neispunjavanja obveza iz odjeljka 5. ovog poglavlja i uvećanje za rezidualni rizik iz odjeljka 4. ovog poglavlja ako politika ulaganja CIU-a podrazumijeva da neke izloženosti u CIU-u podliježu tim kapitalnim zahtjevima. Institucija koja primjenjuje pristup iz točke (b) podtočke ii. može kapitalne zahtjeve za kreditni rizik druge ugovorne strane i kapitalne zahtjeve za rizik prilagodbe kreditnom vrednovanju pozicija u izvedenicama CIU-a izračunati primjenom pojednostavnjenog pristupa iz članka 132.a stavka 3. 2. Odstupajući od stavka 1., ako institucija ima poziciju u CIU-u koja prati referentni indeks tako da je razlika povrata na godišnjoj razini između CIU-a i referentnog indeksa koji prati zadnjih 12 mjeseci ispod 1 % u apsolutnom smislu, ne uzimajući u obzir naknade i provizije, institucija može tu poziciju tretirati kao poziciju u referentnom indeksu koji prati. Institucija je dužna provjeriti usklađenost s tim uvjetom kada zauzme tu poziciju te nakon toga najmanje jednom godišnje. Međutim, ako podaci za zadnjih 12 mjeseci nisu u potpunosti dostupni, institucija može, podložno dopuštenju nadležnog tijela, upotrijebiti razliku povrata na godišnjoj razini za razdoblje kraće od 12 mjeseci. 3. Institucija može primijeniti kombinaciju pristupa iz stavka 1. točaka (a), (b) i (c) za svoje pozicije u CIU-ima. Međutim, institucija smije primijeniti samo jedan od tih pristupa za sve pozicije u istom CIU. 4. Za potrebe stavka 1. točke (b) institucija provodi izračune na temelju sljedećih odredbi: (a) za potrebe izračuna kapitalnih zahtjeva u skladu s metodom zasnovanom na osjetljivostima utvrđenom u odjeljku 2. ovog poglavlja, CIU najprije zauzima poziciju do najvećeg dopuštenog iznosa na temelju svoje politike ulaganja ili relevantnih propisa u izloženostima koje imaju najveće kapitalne zahtjeve utvrđene u tom odjeljku te potom nastavlja zauzimati pozicije padajućim redoslijedom sve dok se ne dostigne najveći ukupni limit gubitka; (b) za potrebe kapitalnih zahtjeva za rizik nastanka statusa neispunjavanja obveza iz odjeljka 5. ovog poglavlja, CIU najprije zauzima poziciju do najvećeg dopuštenog iznosa na temelju svoje politike ulaganja ili relevantnih propisa u izloženostima koje imaju najveće kapitalne zahtjeve utvrđene u tom odjeljku te potom nastavlja zauzimati pozicije padajućim redoslijedom sve dok se ne dostigne najveći ukupni limit gubitka; (c) CIU primjenjuje financijsku polugu u najvećoj dopuštenoj mjeri na temelju svoje politike ulaganja ili relevantnih propisa, ovisno o slučaju. Kapitalni zahtjevi za sve pozicije u istom CIU-u za koje se koriste izračuni iz prvog podstavka izračunavaju se samostalno kao zaseban portfelj primjenom pristupa navedenog u ovom poglavlju. 5. Institucija može primijeniti pristupe iz stavka 1. točaka (a) ili (b) samo ako CIU ispunjava sve uvjete iz članka 132. stavka 3. i članka 132. stavka 4. točke (a).”;